***დანართი N1***

***დანართი N1***

**საგრანტო პროგრამა -**

**,,დიასპორული ინიციატივების ხელშეწყობა’’**

**1. საგრანტო პროგრამის აღწერა**

1.1. საქართველოს საგარეო საქმეთა სამინისტრო (შემდგომში - სამინისტრო) ახორციელებს საგრანტო პროგრამას - ,,დიასპორული ინიციატივების ხელშეწყობა’’;

1.2. აღნიშნულ საგრანტო პროგრამაში მონაწილეობის მიღების უფლება აქვს საქართველოს მოქალაქეს;

1.3. პროგრამის არსია საქართველოს მოქალაქეებს მიეცეთ შესაძლებლობა, გამჭვირვალე კონკურსის გზით მოახდინონ საკუთარი იდეების რეალიზება, რაც დიასპორულ საქმიანობას კიდევ უფრო მრავალფეროვანს გახდის, ხელს შეუწყობს ქვეყნის განვითარების პროცესში საზღვარგარეთ მცხოვრები თანამემამულეების აქტიურ ჩართულობას და საქართველოსთან კავშირის გაღრმავებას.

**2. საგრანტო პროგრამის მიზანი**

პროგრამის - „დიასპორული ინიციატივების ხელშეწყობა’’ - მიზანია საქართველოს პოპულარიზაცია, ქვეყნის ევროპული ინტეგრაციის და ეროვნული ინტერესების მხარდამჭერი ღონისძიებების განხორციელება, მედია/საინფორმაციო მხარდაჭერა, აგრეთვე, ქვეყნის ეკონომიკური პოტენციალის და ქართული წარმოების პოპულარიზაცია საზღვარგარეთ, თანამემამულეებში ეროვნული იდენტობისა და კულტურული თვითმყოფადობის შენარჩუნება, მათ შორის, მოზარდ და ახალგაზრდა თაობაში საქართველოს შესახებ ცნობიერების გაზრდა, სახალხო დიპლომატიის განვითარება, ადგილსამყოფელ ქვეყნებთან კულტურული და ეკონომიკური კავშირების გაღრმავების ხელშეწყობა.

„დიასპორული ინიციატივების ხელშეწყობის“ პროგრამის ამოცანაა დიასპორაზე მიმართული ინიციატივების დაფინანსების მექანიზმის შექმნის გზით, ქვეყნის განვითარების პროცესში დიასპორის პოტენციალის ეფექტურად გამოყენება და დიასპორასა და სახელმწიფოს შორის კავშირების გაღრმავება.

**3. გრანტის გაცემის პირობები და პრინციპი**

3.1. პროგრამის ფარგლებში წარმოდგენილი პროექტი არ უნდა იყოს მოგებაზე ორიენტირებული;

3.2. პროგრამაში მონაწილეობის უფლება აქვს სულ მცირე, უკანასკნელი 1 წლის განმავლობაში საზღვარგარეთ მცხოვრებ და ადგილსამყოფელ ქვეყანაში არანაკლებ შემდგომი 1 წლის მანძილზე ცხოვრების უფლების მქონე საქართველოს მოქალაქეს ინდივიდუალურად ან საქართველოში მცხოვრებ საქართველოს მოქალაქესთან ერთად;

3.3. პროგრამის ფარგლებში დაფინანსებული ღონისძიება უნდა განხორციელდეს საზღვარგარეთ;

3.4. გრანტი გაიცემა თავისუფალი კონკურენციის, ეფექტიანობის, გამჭვირვალობის, ანგარიშვალდებულების, ხარჯთეფექტურობის, კანონის წინაშე თანასწორობის, დამოუკიდებლობისა და კოორდინირებულობის პრინციპის დაცვით.

**4. გრანტის ოდენობა**

4.1. საგრანტო თანხის საერთო ოდენობა შეადგენს 500 000 (ხუთასი ათასი) ლარს;

4.2. საგრანტო კონკურსში გამარჯვებულ თითოეულ კანდიდატს გადაეცემა არაუმეტეს 30 000 (ოცდაათი ათასი) ლარი;

4.3. სამინისტროსა და საგრანტო კონკურსში გამარჯვებულ პირს შორის ფორმდება გრანტის გაცემისა და გამოყენების შესახებ ხელშეკრულება.

**5. საგრანტო პროგრამის დაფინანსების წყარო**

სამინისტროს მიერ თანხის გამოყოფა ხორციელდება ,,საქართველოს 2021 წლის სახელმწიფო ბიუჯეტის შესახებ’’ საქართველოს კანონის შესაბამისად, საქართველოს საგარეო საქმეთა სამინისტროსთვის გამოყოფილი 2021 წლის საბიუჯეტო ასიგნებებიდან. კერძოდ, აღნიშნული კანონის მე-15 მუხლის 9.1.4 ქვეპუნქტის ,,დიასპორული პოლიტიკის’’ (პროგრამული კოდი 28 01 04) ფარგლებში.

**6. საგრანტო კომისია და მონაწილეთა შერჩევა**

6.1.საგრანტო პროგრამის ფარგლებში, საგრანტო განაცხადების მიღების, განხილვის და საგრანტო კონკურში გამარჯვებული კონკურსის მონაწილის გამოვლენის მიზნით, საქართველოს საგარეო საქმეთა მინისტრის ინდივიდუალური ადმინისტრაციულ-სამართლებრივი აქტით იქმნება საკონკურსო კომისია;

6.2. მონაწილე კანდიდატთა შერჩევა განხორციელდება ორ ეტაპად:

**I ეტაპი:** აპლიკაციების გადარჩევა/დოკუმენტების შეფასება;

**II ეტაპი:** გასაუბრება.

**7. საგრანტო განაცხადის წარდგენა**

7.1. საგრანტო განაცხადის წარდგენის უფლება აქვს საქართველოს სრულწლოვან მოქალაქეს, რომელიც აკმაყოფილებს ამ დანართის მე-3 პუნქტით გათვალისწინებულ მოთხოვნებს;

7.2. განმცხადებლის მიერ წარსადგენი სავალდებულო დოკუმენტები:

* დადგენილი ფორმის მიხედვით შევსებული განაცხადი (დანართი N2);
* დეტალურად გაწერილი პროექტის ბიუჯეტი, თანდართული ხარჯთაღრიცხვის ფორმის მიხედვით (დანართი N3);
* ერთი ფოტოსურათი;
* CV ქართულ ენაზე;
* საქართველოს მოქალაქის მოქმედი პირადობის მოწმობის ან საქართველოს მოქალაქის პასპორტის ასლი;
* საზღვარგარეთ ლეგალურად ყოფნის დამადასტურებელი დოკუმენტი (სასწავლო ვიზა, ცხოვრების ნებართვა, ცნობა მუშაობის უფლების შესახებ არანაკლებ 1 წლის მოქმედების ვადით).

7.3. საგრანტო წინადადება უნდა მოიცავდეს:

* პროექტის აღწერილობას და განმარტებას თუ რა მეთოდებითა და საშუალებით უზრუნველყოფს განმცხადებელი წარმოდგენილი პროექტის განხორციელებას;
* გრანტის ოდენობას, რომლის ფარგლებშიც უზრუნველყოფს განმცხადებელი წარმოდგენილ პროექტის განხორციელებას;
* შესრულების ვადას;
* მოსალოდნელ შედეგს.

**8. გრანტით მიღებული სახსრებით შეძენილი ქონება**

პროექტის ფარგლებში, გრანტით მიღებული სახსრებით შეძენილი ქონება რჩება იმ ფიზიკური/იურიდიული პირის საკუთრებაში, ვისი სარგებლობისთვისაც იქნა ეს ქონება შეძენილი.

**9. საგრანტო კონკურსის გამოცხადების ვადები**

9.1. საგრანტო განაცხადების წარმოდგენა შესაძლებელია 2021 წლის 5 აპრილიდან 5 მაისის ჩათვლით.

9.2. საგრანტო განაცხადი არ განიხილება და მისი წარმდგენი ვერ გადავა კანდიდატთა შერჩევის II ეტაპზე (პ. 6.2.) თუ იგი წარმოდგენილ იქნა 9.1. პუნქტში მითითებული ვადების დარღვევით ან/და არასრული სახით.

9.3. საგრანტო განაცხადისა და შესაბამისი დოკუმენტების (ქართულ ენაზე ან ნოტარიულად დამოწმებული თარგმანის) მიღება, მითითებული ვადების გათვალისწინებით, ხდება მხოლოდ ელექტრონულად, ელექტრონული ფოსტის შემდეგ მისამართზე - grantebi@mfa.gov.ge

**10. საგრანტო კონკურსის ორგანიზება**

კონკურსის ჩატარების ორგანიზებას უზრუნველყოფს საგარეო საქმეთა სამინისტროს დიასპორასთან ურთიერთობის დეპარტამენტი.